CELEX: 32010D0655
Language: sl
Date: 2010-10-19 00:00:00
Title: 2010/655/EU: Sklep Sveta z dne 19. oktobra 2010 o sklenitvi Dodatnega protokola k Sporazumu o sodelovanju pri varstvu obal in voda severovzhodnega Atlantika pred onesnaževanjem v imenu Evropske unije

30.10.2010   
            
            
               SL
            
            
               Uradni list Evropske unije
            
            
               L 285/1
            
         SKLEP SVETA
   z dne 19. oktobra 2010
   o sklenitvi Dodatnega protokola k Sporazumu o sodelovanju pri varstvu obal in voda severovzhodnega Atlantika pred onesnaževanjem v imenu Evropske unije
   (2010/655/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti členov 196(2) in 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:
   
               (1)
            
            
               Evropska unija je pogodbenica Sporazuma o sodelovanju pri varstvu obal in voda severovzhodnega Atlantika pred onesnaževanjem, ki je bil odobren s Sklepom Sveta 93/550/EGS z dne 20. oktobra 1993 (2) (v nadaljnjem besedilu: Lizbonski sporazum).
            
         
               (2)
            
            
               Zaradi političnega spora glede meja Zahodne Sahare Španija in Maroko nista ratificirala Lizbonskega sporazuma. Ta spor je bil zdaj rešen z Dodatnim protokolom k Lizbonskemu sporazumu o spremembi člena 3(c) Lizbonskega sporazuma.
            
         
               (3)
            
            
               Po sprejetju Sklepa Sveta o podpisu Dodatnega protokola k Sporazumu o sodelovanju pri varstvu obal in voda severovzhodnega Atlantika pred onesnaževanjem v imenu Evropske skupnosti dne 12. decembra 2008 je bil v imenu Skupnosti 25. marca 2009 podpisan Dodatni protokol.
            
         
               (4)
            
            
               Dodatni protokol k Lizbonskemu sporazumu je na voljo za ratifikacijo, sprejetje ali odobritev pogodbenic.
            
         
               (5)
            
            
               Zato je primerno, da Unija sklene Dodatni protokol k Lizbonskemu sporazumu.
            
         
               (6)
            
            
               Evropska unija in države članice pogodbenice Lizbonskega sporazuma bi si morale prizadevati za deponiranje, po možnosti sočasno, svojih instrumentov o ratifikaciji, sprejetju ali odobritvi Dodatnega protokola.
            
         
               (7)
            
            
               Po začetku veljavnosti Lizbonske pogodbe 1. decembra 2009 je Evropska unija uradno obvestila portugalsko vlado, da je Evropska unija nadomestila in nasledila Evropsko skupnost –
            
         SPREJEL NASLEDNJI SKLEP:
   Člen 1
   Dodatni protokol k Sporazumu o sodelovanju pri varstvu obal in voda severovzhodnega Atlantika pred onesnaževanjem se odobri v imenu Evropske unije.
   Besedilo Dodatnega protokola je priloženo k temu sklepu.
   Člen 2
   1.   Predsednik Sveta imenuje osebo(-e), pooblaščeno(-e), da v imenu Evropske unije pri portugalski vladi kot depozitarju deponira(-jo) instrument o odobritvi v skladu s členom 3(1) Dodatnega protokola, s čimer se izrazi privolitev Unije, da je navedeni protokol zanjo zavezujoč.
   2.   Unija in države članice pogodbenice Lizbonskega sporazuma si prizadevajo za deponiranje, po možnosti sočasno, svojih instrumentov o ratifikaciji, sprejetju ali odobritvi Dodatnega protokola.
   Člen 3
   Ta sklep začne veljati na dan njegovega sprejetja.
   Datum začetka veljavnosti Dodatnega protokola se objavi v Uradnem listu Evropske unije.
   
      V Luxembourgu, 19. oktobra 2010
      
         
            Za Svet
         
         
            Predsednik
         
         D. REYNDERS
      
   
   
      (1)  Odobritev z dne 9. marca 2010 (še ni objavljena v Uradnem listu).
   
      (2)  UL L 267, 28.10.1993, str. 20.
   
      PREVOD
      DODATNI PROTOKOL
      k Sporazumu o sodelovanju pri varstvu obal in voda severovzhodnega Atlantika pred onesnaževanjem
      Portugalska republika, Kraljevina Španija, Francoska republika, Kraljevina Maroko in Evropska skupnost (v nadaljnjem besedilu: pogodbenice) –
      ZAVEDAJOČ SE potrebe po varstvu okolja na splošno in zlasti morskega okolja,
      OB PRIZNAVANJU, da onesnaženje severovzhodnega Atlantskega oceana z ogljikovodiki in drugimi škodljivimi snovmi lahko škodi morskemu okolju in interesom obalnih držav,
      OB UPOŠTEVANJU potrebe po spodbujanju čim hitrejšega začetka veljavnosti Sporazuma o sodelovanju pri varstvu obal in voda severovzhodnega Atlantika pred onesnaževanjem, sklenjenega 17. oktobra 1990 v Lizboni (v nadaljnjem besedilu: Lizbonski sporazum) –
      SO SE DOGOVORILE O NASLEDNJEM:
      Člen 1
      Sprememba Lizbonskega sporazuma
      Člen 3(c) Sporazuma o sodelovanju pri varstvu obal in voda severovzhodnega Atlantika pred onesnaževanjem, sklenjenega 17. oktobra 1990 v Lizboni (v nadaljnjem besedilu: Lizbonski sporazum), se spremeni:
      
                  „(c)
               
               
                  na jugu z južno mejo voda v suverenosti ali pristojnosti katere koli pogodbenice.“.
               
            Člen 2
      Povezava med Lizbonskim sporazumom in Dodatnim protokolom
      Ta protokol spreminja Lizbonski sporazum v skladu z določbami predhodnega člena, pogodbenice tega protokola pa morajo Sporazum in Dodatni protokol razlagati in uporabljati kot enotni instrument.
      Člen 3
      Privolitev glede zavezanosti in začetek veljavnosti
      1.   Ta protokol se predloži pogodbenicam v ratifikacijo, sprejetje ali odobritev, ustrezni instrumenti pa se deponirajo pri Vladi Portugalske republike.
      2.   Ta protokol začne veljati na dan, ko Vlada Portugalske republike prejme zadnji instrument o ratifikaciji, sprejetju ali odobritvi.
      3.   Pogodbenice lahko svojo privolitev k zavezanosti s tem protokolom izrazijo le po privolitvi k zavezanosti z Lizbonskim sporazumom v skladu z določbami člena 22.
      4.   Po začetku veljavnosti tega protokola se ob pristopu k Lizbonskemu sporazumu v skladu s postopkom iz členov 23 in 24 izrazi tudi privolitev k zavezanosti s tem protokolom za pogodbenice, ki so privolile k zavezanosti z Lizbonskim sporazumom, kakor je spremenjen s členom 1 tega protokola.
      
         V potrditev tega so spodaj podpisani, ki so bili v ta namen ustrezno pooblaščeni, podpisali ta protokol.
         V Lizboni, dne dvajsetega maja 2008, v arabskem, francoskem, portugalskem in španskem jeziku, pri čemer je v primeru razlikovanja med besedili verodostojno francosko besedilo.
         
            ZA PORTUGALSKO REPUBLIKO
         
         
            ZA KRALJEVINO ŠPANIJO
         
         
            ZA FRANCOSKO REPUBLIKO
         
         
            ZA KRALJEVINO MAROKO
         
         
            ZA EVROPSKO SKUPNOST